AIŠKINAMASIS RAŠTAS

Dėl Molėtų rajono savivaldybės mero rezervo lėšų naudojimo tvarkos aprašo patvirtinimo

 **1.Parengto tarybos sprendimo projekto tikslai ir uždaviniai:**

Parengtas Savivaldybės tarybos sprendimo projektas, kuriuo naikinamas Molėtų rajono savivaldybės tarybos 2021 m. birželio 30 d. sprendimu Nr. B1-163 ,,Dėl Molėtų rajono savivaldybės administracijos direktoriaus rezervo lėšų naudojimo tvarkos aprašo patvirtinimo“patvirtintas administracijos direktoriaus rezervo lėšų naudojimo tvarkos aprašas.

 Vadovaujantis Lietuvos Respublikos biudžeto sandaros įstatymo 25 straipsniu, nuo 2023 m. balandžio 24 d. (nuostatos pradedamos taikyti, kai naujai išrinkta savivaldybės taryba susirenka į pirmąjį posėdį) savivaldybės administracijos direktoriaus rezervas keičiamas į mero rezervą. Iki 2023 m. balandžio 24 d. ir iki šios dienos direktoriaus rezervo lėšos, patvirtintos 2023 metams, nebuvo panaudotos.

 Mero rezervo lėšas skirsto meras. Savivaldybė sudaro mero rezervą, kuris yra ne mažesnis kaip 0,25 procento ir ne didesnis kaip 1 procentas patvirtintų savivaldybės biudžeto pajamų (neįskaitant valstybės dotacijų savivaldybių biudžetams). Mero rezervas gali būti didesnis kaip 1 procentas, kai yra paskelbta valstybės ir (arba) savivaldybės lygio ekstremalioji situacija ir (arba) įvesta nepaprastoji padėtis.

 Mero rezervo lėšų naudojimo aprašas nustato lėšų naudojimo pagrindus, lėšų skyrimo sąlygas fiziniams ir juridiniams asmenims, prašymo formą, situaciją pagrindžiančių dokumentų sąrašą, prašymų nagrinėjimo ir skyrimo tvarką, rezervo lėšų apskaitos, atskaitomybės ir kontrolės tvarką.

 **2. Siūlomos teisinio reguliavimo nuostatos:**

Vadovaujantis tvirtinamu Molėtų rajono savivaldybės mero rezervo lėšų naudojimo tvarkos aprašu, sukuriamos sąlygos fiziniams ir juridiniams asmenims kreiptis dėl finansinės paramos, esant:

1. ekstremaliosioms situacijoms ir (arba) ekstremaliesiems įvykiams likviduoti, jų padariniams šalinti ir padarytiems nuostoliams iš dalies apmokėti;

2. gaisrų, stichinių nelaimių ir kitų įvykių padariniams likviduoti ir jų padarytiems nuostoliams iš dalies apmokėti;

3. dėl nepaprastosios padėties atsiradusioms išlaidoms iš dalies apmokėti ir (arba) jos padariniams šalinti.

Vadovaudamasis šiuo aprašu meras galės skirti rezervo lėšas esant ekstremaliai situacijai ir (arba) ekstremaliems įvykiams likviduoti, jų padariniams ir padarytiems nuostoliams iš dalies apmokėti, gaisrų, stichinių nelaimių ir kitų įvykių padariniams likviduoti ir jų padarytiems nuostoliams iš dalies apmokėti, dėl nepaprastosios padėties atsiradusioms išlaidoms iš dalies apmokėti ir (arba) jos padariniams šalinti, kai nėra fizinių ir juridinių asmenų prašymų, tačiau reikalinga tikslinė finansinė pagalba, papildomos priemonės dėl minėtų ekstremalių įvykių, gaisrų, stichinių nelaimių, kitų įvykių padariniams šalinti, ekstremalios situacijos Molėtų rajone, dėl nepaprastosios padėties atsiradusioms išlaidoms iš dalies apmokėti ir (arba) jos padariniams šalinti.

 **3. Laukiami rezultatai:**

Nustatytas aiškus mero rezervo reglamentavimas, panaudojimo sąlygos ir atskaitomybė.

 **4. Lėšų poreikis ir jų šaltiniai:**

 Konkretų savivaldybės mero rezervo dydį kasmet nustato Savivaldybės taryba, tvirtindama atitinkamų metų savivaldybės biudžetą. 2023 m. mero rezervą sudaro 44 tūkst. Eur savivaldybės lėšų.

 **5. Kiti sprendimui priimti reikalingi pagrindimai, skaičiavimai ar paaiškinimai.**

 Mero rezervo lėšų panaudojimo ataskaita už 2023 m. bus pateikta tarybai iki 2024 m. birželio 15 d. kaip sudedamoji Savivaldybės veiklos ataskaitos dalis.